<classify> OFISI ya Mdhibiti na Mkaguzi wa Hesabu za Serikali CAG imewashauri maofi sa masuhuli, waimarishe udhibiti wa ndani kwenye malipo, ukataji wa kodi ya zuio, utunzaji wa nyaraka na urejeshaji wa masurufu.Imetoa ushauri huo kutokana na upungufu katika usimamizi wa fedha katika taarifa za ukaguzi za CAG kwa mwaka wa fedha ulioishia Juni 30, 2018. Akifafanua ripoti ya ukaguzi wa hesabu za miradi ya Maendeleo kutoka kwenye Toleo Maalum la Wananchi la Ripoti za Mdhibiti na Mkaguzi Mkuu wa Hesabu za Serikali CAG kwa mwaka wa fedha 20172018, Mkaguzi Mwandamizi Kitengo cha Miradi, Sumamercy Alex alisema malipo ya Sh bilioni 16.6 yalifanywa na watekelezaji wa miradi 111 kwa ajili ya manunuzi ya bidhaa na huduma mbalimbali bila uthibitisho wa stakabadhi za kielektroniki. Alisema watekelezaji wa miradi 46 hawakukata kodi ya zuio la Sh milioni 190.1, hivyo serikali ilikosa mapato kutokana na kodi ambayo haikukusanywa.Alex alisema ofisi ya CAG pia imebaini malipo ya kodi ya ongezeko la thamani Sh bilioni 12.16, yalifanywa na watekelezaji wa miradi 45 kinyume na makubaliano ya mikataba ya utejelezaji wa miradi husika. Alisema pia wamebaini kuwa masurufu ya Sh bilioni 1.08 kwa watekelezaji wa miradi 22, hayakurejeshwa siku 14 baada ya kumalizika kwa shughuli zilizokusudiwa.Hii ni kinyume na agizo 403 la Randama ya Fedha za Serikali za mitaaa ya mwaka 2009 na Kanuni 1031 ya Sheria ya Fedha za Umma ya mwaka 2001. Alex alisema ukaguzi pia umebaini nyaraka za malipo Sh milioni 285.37 kwa watekelezaji wa miradi 16, hazikuwasilishwa kwa ajili ya ukaguzi. Hii iliathiri mawanda ya ukaguzi katika kujiridhisha uhalali wa malipo husika. Malipo ya Sh bilioni 38.53 kwa watekelezaji wa miradi 170, hayakuwa na nyaraka za kutosha. Hii ni kinyume na Agizo 82 la Randama ya Fedha za Serikali za Mitaa ya mwaka 2009 na Kanuni 944 ya Sheria ya Fedha za Umma ya mwaka 2001. Pia imebainika Sh bilioni 2.70 hazikulipwa kwa watu walioathirika na watekelezaji wa miradi mbalimbali, ambayo ipo chini ya miradi wa maendeleo wa jiji la Dar es Salaam na programu ya kusaidia miundombinu ya sekta ya usafirishaji Dar es salaam. Alisema pia fedha za wanufaika wa miradi wa Mfuko wa Maendeleo ya JamiiTASAF ambazo hazikutumika Sh milioni 451.49, zilichelewa kurudishwa kwenye akaunti kuu ya mfuko na kuendelea kuwekwa kwenye akaunti za halmashauri kwa takribani siku saba. Hii ni kinyume na mwongozo wa mradi wa mfuko huo. Pia malipo ya Sh bilioni 1.12 kwa watekelezaji wa miradi 45, yalifanyika kwa shughuli zisizokubaliwa, kinyume na makubaliano ya mikataba ya miradi.  <topic>: kitaifa 